ສະຫະລັດສະແດງ ຄວາມເປັນຫ່ວງ ກ່ຽວກັບທ່ານສົມບັດ ສົມພອນ ໃນວັນຄົບຮອບ 1 ປີ ທີ່ຜູ້ກ່ຽວຫາຍໂຕໄປ
ສະຫະລັດ ອອກຄຳຖະແຫຼງ ໃນວັນຄົບຮອບ 1 ປີ ຂອງການຫາຍໂຕໄປ ຂອງທ່ານສົມບັດ ສົມພອນ ແລະຍໍ້າວ່າ ສະຫະລັດ​ຕີ​ລາຄາ​ສູງ ການ​ຮ່ວມ​ງານຂອງ​ຕົນ ​ກັບ​ລາວ​ໃນຫຼາຍໆ​ດ້ານນັ້ນ​.
ລັດຖະມົນຕີການຕ່າງປະເທດສະຫະລັດ ທ່ານ John Kerry ໄດ້ອອກຄໍາຖະແຫຼງສະບັບນຶ່ງ ເນື່ອງໃນວັນຄົບຮອບ 1 ປີ ຂອງ ການຫາຍໂຕໄປຂອງທ່ານສົມບັດ ສົມພອນ ຜູ້ນຳສັງຄົມພົນລະ ເມືອງລາວທີ່ສໍາຄັນຄົນນຶ່ງ ໃນວັນທີ 15 ທັນວາ ມື້ວານນີ້ ຊຶ່ງມີ ເນື້ອໃນວ່າ: “ສະຫະລັດຍັງຄົງມີຄວາມເປັນຫ່ວງຢ່າງເລິກເຊິ່ງຢູ່ ກ່ຽວກັບ ຊະຕາກຳຂອງ ທ່ານສົມບັດ ສົມພອນ ຊຶ່ງເປັນຄົນນຶ່ງໃນບັນ ດາຜູ້ນຳທີ່ໄດ້ຮັບຄວາມເຄົາລົບນັບຖືຫຼາຍທີ່ສຸດ ຢູ່ໃນສັງຄົມ ພົນລະເຮືອນຂອງສາທາລະນະລັດປະຊາທິປະໄຕປະຊາຊົນ ລາວ ໃນວັນຄົບຮອບນຶ່ງປີ ຂອງການລັກພາໂຕຜູ້ກ່ຽວໄປ ທ່ານສົມບັດໄດ້ຖືກລັກພາໂຕໄປ ໃນແລງວັນທີ 15 ທັນວາ ປີ 2012 ຢູ່ດ່ານກວດແຫ່ງນຶ່ງ ຂອງຕຳຫຼວດ ໃນນະຄອນຫຼວງວຽງຈັນ ຊຶ່ງເຫດການທີ່ໜ້າປະນາມດັ່ງກ່າວນີ້ ໄດ້ຖືກບັນ ທຶກໄວ້ໃນກ້ອງຖ່າຍວົງຈອນປິດຂອງລັດຖະບານລາວ ຄວາມຄິດຮອດແລະເປັນຫ່ວງຂອງພວກເຮົາ ແມ່ນຍັງມີຢູ່ກັບຄອບຄົວຂອງທ່ານສົມບັດ ຕະຫຼອດທັງໝູ່ເພື່ອນ ແລະບຸກຄົນອື່ນໆທີ່ນັບບໍ່ຖ້ວນໃນປະຊາຄົມນາໆຊາດ ທີ່ໄດ້ຮັບ ຄວາມບັນດານໃຈ ນຳການນຳພາທີ່ເປັນຕົວຢ່າງແລະການອຸທິດໂຕຂອງທ່ານຕໍ່ປະເທດ ຊາດນັ້ນ ພວກເຮົາຂໍສະແດງຄວາມຍິນດີນຳຖ້ອຍຖະແຫຼງຫວ່າງໄວໆມານີ້ ຂອງທ່ານຈູມມາລີ ໄຊ ຍະສອນ ປະທານປະເທດລາວທີ່ເວົ້າວ່າ ລັດຖະບານລາວກໍມີຄວາມເປັນຫ່ວງຢ່າງຫຼວງ ຫຼາຍ ກ່ຽວກັບການຫາຍໂຕໄປຂອງທ່ານສົມບັດນັ້ນ ແລະຈະສືບຕໍ່ທຳການສືບສວນຂອງ ຕົນ ແລະເອົາມາດຕະການທຸກຢ່າງທີ່ຈຳເປັນເພື່ອແກ້ໄຂຄະດີນີ້ໃຫ້ໄດ້ ພວກເຮົາຕັ້ງໜ້າ ຕັ້ງຕາລໍຖ້າຟັງຜົນຂອງການສືບສວນ ແບບໂດຍເຕັມ ຖີ່ຖ້ວນ ແລະໂປ່ງໃສ ສະຫະລັດຕີລາຄາສູງ ການຮ່ວມງານຂອງຕົນກັບລາວໃນຫຼາຍໆດ້ານ ທີ່ຮວມທັງດ້ານ ການເກັບກູ້ລະເບີດບໍ່ທັນແຕກ ດ້ານສາທາລະນະສຸກ ການສຶກສາ ການຕໍ່ສູ້ຕ້ານການ ລັກລອບຄ້າຂາຍມະນຸດ ດ້ານສະພາບແວດລ້ອມ ການປະຕິຮູບດ້ານຕຸລາການ ການຕໍ່ ຕ້ານຢາເສບຕິດ ການຄ້າ ແລະການຊອກຄົ້ນຫາພວກຄົນອະເມຣິກັນທີ່ຫາຍສາບສູນໄປ ໃນປາງສົງຄາມ ແລະພວກເຮົາກໍປາດຖະໜາຢາກດຳເນີນງານຮ່ວມກັນໃນທາງເສີມສ້າງ ກັບ ສປປ ລາວ ເພື່ອປົກປ້ອງສິດທິມະນຸດ ແລະສົ່ງເສີມການປົກຄອງດ້ວຍຕົວບົດກົດໝາຍ ລາວໄດ້ເອົາບາດກ້າວຫຼາຍໆຢ່າງ ໃນຫວ່າງບໍ່ເທົ່າໃດປີຜ່ານມານີ້ ເພື່ອກາຍມາເປັນພາຄີ ທີ່ມີຄວາມຮັບຜິດຊອບໃນປະຊາຄົມໂລກ ການລັກພາໂຕທ່ານສົມບັດໄປນີ້ ເປັນໄພຂົ່ມ ຂູ່ຕໍ່ຄວາມພະຍາຍາມຕ່າງໆເຫຼົ່ານີ້ ພວກເຮົາຂໍຮຽກຮ້ອງໃຫ້ລັດຖະບານລາວ ຈົ່ງເອົາບາດກ້າວທຸກຢ່າງທີ່ເປັນໄປໄດ້ເພື່ອຮັບ ປະກັນວ່າ ທ່ານສົມບັດຈະກັບຄືນມາຫາຄອບຄົວຂອງທ່ານ ຢ່າງປອດໄພ